For tre år siden flyttet 14 år gamle Angelina Jordan fra Oslo til Los Angeles. Her går hun på skole og jobber med musikken som for alvor er i ferd med å gi henne stjernestatus verden over.

– Jeg skriver låter hver dag og vil forhåpentligvis gi ut noe om ikke så lenge, sier hun til TV 2.

Stor i USA

Mye har skjedd siden hun som 7-åring vant Norske Talenter. Nå har finaleplassen i et av verdens største talentkonkurranser gitt henne fans over hele verden. TV 2 treffer henne på Farmers Market i Los Angeles. Mens hun går rundt blir hun stoppet av flere som som vil ha autografer og ta bilder.

– Hun er SÅ bra, jeg elsker henne, sier en kvinne.

Noen ungdommer vil ta selfies og Angelina stiller smilende opp.

– Du er fantastisk!

– Kona mi stemte på henne, roper en mann.

I sin første opptreden i America's Got Talent: The Champions fremførte Angelina sin tolkning av Queen-låta Bohemian Rhapsody, noe som tok henne rett til finalen da dommer og supermodell Heidi Klum i ekstase trykket på «The golden buzzer».

– Det var helt fantastisk. Det føltes som om tiden stoppet opp og verden gikk i slow motion.

I FINALEN: Angelina Jordan er i finalen i America's Got Talent: The Championship. Foto: Simen Askjer/TV 2

Møtte Simon Cowell

Størst av alt syntes hun det var å synge for Simon Cowell, et av verdens største navn i musikkbransjen.

– Jeg har drømt om å synge for Simon siden jeg var liten jente, sier Angelina, som forteller at hun hadde flere samtaler med ham backstage.

– Han er utrolig hyggelig og ga meg mange komplimenter for at jeg tør å være meg selv og skille meg ut.

14-åringen skiller seg også ut med klærne hun har på seg på scenen i konkurransen. De har hun nemlig designet selv sammen med sin bestemor.

– Jeg tror han synes jeg er et bra forbilde for unge jenter som trenger sunne rollemodeller.

Mange tilbud

Angelinas økende popularitet har gjort at mange store navn ønsker å samarbeide med henne. Familien og managementet har takket nei til mange platekontrakter og er svært opptatt av å beskytte henne i en bransje der mange vil ha en bit av de største talentene.

– Hvem vil jobbe med Angelina nå?

– Hvem vil ikke jobbe med Angelina? Jeg tror heller man kan stille det spørsmålet. Hvem som helst du kan tenke på er interessert. Det høres ut som man er høy på pæra, men hun kan på en måte velge og vrake. Så får vi tenke på hva som er riktig og legge en god langsiktig plan, sier onkel og manager Michael Astar til TV 2.

Selv forteller Angelina at hun skriver låter hver dag. Mye inspirasjon henter hun fra følelsene sine. Hun sier at hun nok tror at hun er litt annerledes enn mange 14-åringer, men at hun også liker å drive med ting som andre jenter på hennes alder driver med.

– Jeg henger med venner og går på kino. Men jeg er også veldig glad i å tegne.

SAVNER NORGE: Angelina Jordan legger ikke skjul på at hun savner Norge. Foto: Simen Askjer/TV 2

Angelina har både norsk og amerikansk statsborgerskap, men sier at det har vært viktig for henne å representere Norge i America’s Got Talent.

– Norge er hjemlandet mitt og jeg savner mye med norsk kultur. Godt, norsk brød og pålegg er et stort savn og så savner jeg sodd! Det synes jeg er SÅ godt!

Blir superstjerne

TV 2 treffer også realitykjendis og programleder Deeran Anderson. Han er blant annet kjent fra en tv-serie der han medvirket sammen med Khloe Kardashian. Nå gir han Angelina råd om karrieren. Han tror hun kommer til å bli en superstjerne.

– Hun kommer til å være med på The Grammys og Oscars. Og så kommer hun til å røre mange mennesker med sin vakre sjel. Hun er et så friskt pust og noe annet enn amerikanerne er vant til å se. Det kan være en overfladisk bransje, men hun har noe veldig ekte ved seg. Det er viktig at hun tar de rette valgene fremover.

Selv er Angelina ydmyk og beskjeden, og hun ønsker ikke å gjøre et for stort nummer ut av ting. Og om hun vinner den forhåndsinnspilte finalen i America's Got Talent: The Champions tirsdag morgen, norsk tid, vil hun ikke svare på.

– Det kan jeg ikke si noe om. Men dere får vite det i morgen, sier hun lurt.